
        הנאשמים

כתב - אישום
הנאשמים הנ"ל מואשמים בזאת כדלהלן:
1. העובדות:
הנאשמים:
1. בתקופה הרלוונטית לכתב אישום זה, שירתו נאשמים 1-4 כשוטרים במשטרת ישראל: נאשם 1 שירת כרכז מודיעין בעיר עכו; נאשם 2 שירת כבלש ביחידה המרכזית גליל (להלן: "ימ"ר"); נאשם 3 שירת כרכז מודיעין בימ"ר; ונאשם 4 שירת כקצין איסוף בימ"ר. 
2. הנאשם 5 הינו אזרח, אשר רכש ידע בפירוטכניקה ובהפעלת זיקוקים.
ההתארגנות והתכנון לקראת הנחת מטעני החבלה:

3. בתאריך 10/10/06, הושלך רימון רסס ע"י גורמים עבריינים (להלן:"הגורמים העבריינים") בעיר נהריה (להלן : "העיר") לעבר ביתו של נאשם 2 בעיר (להלן: "אירוע השלכת הרימון").
4. יום למחרת, בעקבות אירוע השלכת הרימון, נפגשו נאשם 3 והשוטר ************* (להלן: "****"), יחד עם שוטרים נוספים, בבית הקפה "ארומה" בעיר, ודנו כיצד לנקום באותם גורמים עבריינים, אשר נחשדו על ידם בהשלכת הרימון.
5. מספר ימים לאחר מכן, בשעות הערב, בתאריך שאינו ידוע במדויק למאשימה, התקיימה פגישה בדירת מסתור באכסניה בראש הנקרה, אליה הועבר נאשם 2 לאחר אירוע השלכת הרימון (להלן: " דירת המסתור").
6. בפגישה האמורה, שבה נכחו נאשמים 1-4 *****, הועלו מספר הצעות בנוגע לאופן הפגיעה באותם גורמים עבריינים. בין היתר, הועלתה הצעה לפגוע באותם גורמים באמצעות השלכת רימוני רסס.
7. בסופה של הפגישה האמורה הוחלט, על דעת כל המעורבים, כי אכן יש לפעול נגד אותם גורמים עבריינים, אך בשלב זה, לא הוחלט באיזה אופן לפעול. 
8. זמן מה לאחר מכן, במועד שאינו ידוע למאשימה, נפגש נאשם 3 עם נאשם 5, במטרה להסתייע בכישוריו האמורים בסעיף 2 לעיל, לצורך הפעילות נגד הגורמים העבריינים. 
9. כעבור פרק זמן נוסף, נפגשו נאשם 3, **** ונאשם 5, בביתו של האחרון. שם סוכם, כי ייעשה שימוש במטעני חבלה מסוג צינור נגד הגורמים העבריינים (להלן: "מטעני החבלה").
10. במהלך הפגישה האמורה, הדריך נאשם 5 את נאשם 3 ואת ****, כיצד ניתן להכין את מטעני החבלה ואף מסר להם רשימת פריטים בהם יש להצטייד לצורך הכנתם.
11. לאחר הפגישה האמורה, במועד שאינו ידוע במדויק למאשימה, גמלה בליבם של הנאשמים כולם ההחלטה לפעול נגד הגורמים העבריינים באמצעות הנחת מטעני חבלה, בהתאם למפורט להלן.
הרכבת מטעני החבלה:

12. כעבור יום, רכש **** צינורות ופריטים נוספים לצורך הכנת מטעני החבלה. 
13. כעבור יום נוסף, נפגשו נאשם 3 ו**** בביתו של נאשם 5. במהלך אותה פגישה, ולצורך הכנת מטעני החבלה, קדח נאשם 5 חורים בצינורות והכניס לתוכם נפצים שהיו ברשותו.
14.  בנוסף, סיפק נאשם 5 לנאשם 3 ול**** ציוד לצורך הכנת מטעני החבלה, שכלל נפצים נוספים, כדורי ציד וגפרורים חשמליים. כמו כן, הדריך אותם נאשם 5 כיצד ניתן לפרק את כדורי הציד, ולהוציא מהם את אבק השריפה מסוג הניטרוגלצרין (להלן: "אבק השריפה"), אשר ישמש אותם לצורך פיצוץ מטעני החבלה.
15. בנוסף, ייעץ נאשם 5 לנאשם 3 ול****, להוסיף למטעני החבלה כדוריות עופרת, אותן יפרקו מכדורי הציד, במטרה להגביר את עוצמת הנזק שיגרם לסביבה כתוצאה מהפיצוץ. 
16. בשלב זה, ובהמשך לכל המתואר לעיל, התגבש בין הנאשמים ו**** קשר פלילי, במסגרתו הוחלט לפעול נגד הגורמים העבריינים בדרך המתוארת לעיל. מעשי הנאשמים כפי שיתוארו להלן, בוצעו במסגרת הקשר האמור ולשם מימושו וקידומו.
17. כעבור מספר ימים, בתאריך 20/10/06, רכש נאשם 2, בעצת נאשם 5, נייר דבק מסוג איזולירבנד ושעונים, לצורך הכנת מטעני החבלה. כמו כן, רכש נאשם 2 חומר מסוג אציטון, במטרה לנקות באמצעותו טביעות אצבעות שיותירו הנאשמים על מטעני החבלה.
18.  בהמשכו של היום האמור, ובמסגרת הקשר האמור, נפגשו נאשמים 1-4 בביתו של נאשם 2, לצורך הרכבת מטעני החבלה. 
19. במהלך אותה פגישה, פרקו נאשמים 1-4 את כדורי הציד, הוציאו מתוכם את אבק השריפה ואת כדוריות העופרת והחדירו אותם לתוך חלל הצינור, כל זאת במטרה להגביר את עוצמת הנזק שייגרם כתוצאה מהפיצוץ.
20. בסופה של הפגישה האמורה, לאחר שמטעני החבלה הורכבו, ביצעו נאשמים 1-4 ניסוי של מנגנון ההפעלה שאמור היה להפעיל את מטעני החבלה, אך ניסיון זה לא צלח.  בשל כך, בשלב זה, קבעו לדחות תוכניתם למועד מאוחר יותר.
21. כבר באותו היום, התקשר נאשם 2 ל****, וביקש ממנו שלא לדחות את הנחת מטעני החבלה, מאחר וצפויים להגיע לעיר כוחות משטרה רבים, עובדה שאפשר והיה בה בכדי לסכל את מימוש הקשר. 
22. למחרת היום, בתאריך 21/10/06, רכש **** שעונים נוספים בחנות "הום סנטר" בעיר, לצורך הפעלת מטעני החבלה. בשעות הצהריים של אותו היום, בביתו של נאשם 2, ניסו **** ונאשם 2 להפעיל את מנגנון המטען באמצעות סוללה וניסיון זה צלח.  
23. באותו יום, בין השעות 18:00-19:00, בעקבות הצלחת הניסוי, ובהתאם לתיאום מראש, נפגשו נאשמים 1-4 בביתו של נאשם 2. במסגרת אותו מפגש, הועלו מספר הצעות בנוגע לזהותם של העבריינים אשר נגדם יופעלו מטעני החבלה. בסופו של דבר הוחלט, על דעת כל הנוכחים, להניח את מטעני החבלה בביתו של רפי בן שלום (להלן: "רפי") ובמכוניתו של מיכאל מור(להלן: "מיכה"). 
24. כמו כן סוכם על חלוקה לצוותים: צוות אחד יניח את מטען החבלה בביתו של רפי, ואילו הצוות השני, יניח את מטען החבלה במכוניתו של מיכה. 
25. בסופה של אותה פגישה, הוחלט להיפגש באותו הלילה, שבין 21/10/07 ל-22/10/06, בשעה 03:00 לפנות בוקר, ביער יחיעם (להלן: "יער").
26. מיד לאחר מכן, נסעו נאשם 3 ו**** ליער, שם ערכו ניסוי של מנגנוני הפעלת מטעני החבלה, אשר בסיומו, הטמינו את מטעני החבלה ביער, ושבו אל ביתם.
הנחת המטענים:
27. מאוחר יותר באותו לילה, הגיעו נאשמים 1-4 לנקודת המפגש ביער, באמצעות כלי הרכב של נאשמים 1 ו-4. עם הגיעם ליער, שינו באמצעות איזולירבנד את הספרות המופיעות על לוחיות הזיהוי של כלי הרכב שאמורים היו להסיע אותם אל המקומות בהם יונחו מטעני החבלה, וזאת במטרה למנוע את זיהוי כלי הרכב.
28. מיד לאחר מכן, התחלקו נאשמים 1-4 לשני צוותים, לצורך הנחת מטעני החבלה: צוות אחד, אשר כלל את נאשמים 1 ו-2, נסע ברכבו של נאשם 1 לביתו של מיכה; ואילו הצוות השני, אשר כלל את נאשמים 3-4 ואת ****, נסע ברכבו של נאשם 4 לביתו של רפי. 
29. טרם היציאה אל היעדים האמורים, חימש **** את מטעני החבלה, על ידי כך שכיוון את שעוני ההפעלה המותקנים בהם לפרק זמן של 35 דקות, במסגרתו היו אמורים נאשמים 1-4 להניח את המטענים במקומות שנקבעו ולהימלט מזירות האירוע לפני הזמן המיועד לפיצוץ המטענים.
30. מטעני החבלה הכילו נפץ, אבק שריפה וכדוריות עופרת, אשר היה ביכולתם כדי לפגוע או לגרום למותו של אדם.
31. בהמשך, הגיעו נאשמים 1 ו-2 אל ביתו של מיכה, שם הניח נאשם 2 את מטען החבלה מתחת לגלגלי רכב מסוג  BMW  שמספרו 5756116, אשר נמצא בהחזקתו של מיכה ומשמש את אשתו.
32. באותו הזמן, הסיע נאשם 4 את נאשם 3 ואת **** אל עבר ביתו של רפי. כשהגיעו למקום, נשאר נאשם 4 ברכבו ו**** ונאשם 3 ירדו מהרכב ופנו לעבר ביתו של רפי.
33. כאשר הגיעו אל הבית, סימן נאשם 3 ל**** להניח את מטען החבלה על אדן החלון ו**** עשה כן.
34. באותו הזמן, שהו בבית של רפי אימו ואחיו בן ה-10, אשר ישנו בחדר הסמוך לחדר שעל אדן חלונו הונח מטען החבלה.
35. את מטעני החבלה הניחו הנאשמים באופן שהיה עלול לגרום לפגיעה גופנית או להביא למותו של אדם מקרב בני משפחתם של רפי ומיכה. כמו כן, עלולים היו המטענים לגרום לפגיעה גופנית או למותם של אזרחים תמימים אשר היו עלולים להיקלע לאחת מהזירות אשר בהן הונחו המטענים.   
36. מיד לאחר הנחת המטענים, נמלטו נאשמים 1-4 ו**** מהזירות הנ"ל בהן הטמינו את מטעני החבלה. 
37. כעבור פרק הזמן של כ- 35 דקות ממועד חימוש שעוני ההפעלה כמתואר לעיל, התפוצץ מטען החבלה שהונח על אדן חלון ביתו של רפי, והרסס שכלל כדוריות עופרת עף לכל עבר בעוצמה רבה.
38.  כתוצאה מפגיעת כדורי הרסס ומעוצמת הפיצוץ, נגרם נזק לקירות החדר הפנימיים והחיצוניים ולסורג הברזל שבחלון החדר.
39. מטען החבלה שהונח ברכבו של מיכה לא התפוצץ וזאת בשל תקלה טכנית.
העבירות המיוחסות לנאשמים:
40. במעשים האמורים לעיל, גרמו הנאשמים להיזק בחומר נפיץ אשר היה בו כדי לסכן חיי אדם באופן ממשי.
41. בנוסף, במעשיהם הנ"ל ייצרו הנאשמים נשק מסוג מטען חבלה שיש בכוחו בכדי להמית אדם או להזיק לו, וכן נשאו והובילו נשק בלא רשות על פי דין. 
42. כמו כן, במעשים האמורים עשו נאשמים 1-4, במסגרת תפקידם כשוטרים במשטרת ישראל, מעשה של מרמה והפרת אמונים הפוגע בציבור.
2. הוראות החיקוק לפיה מואשמים הנאשמים:
1. היזק בחומר נפיץ - עבירה לפי סעיף 454 לחוק העונשין תשל"ז-1977.
2. עבירות בנשק - עבירה לפי סעיף 144ב וכן סעיף 144 (ב2) לחוק הנ"ל.
3. מרמה והפרת אמונים - עבירה לפי סעיף 284 לחוק הנ"ל.
עדי התביעה:
1. אלכס אור- המחלקה לחקירות שוטרים, הרטום 8, ירושלים.
2. אבי ביטון- המחלקה לחקירות שוטרים, הרטום 8, ירושלים.
3. צביקה פסח- המחלקה לחקירות שוטרים, הרטום 8, ירושלים.
4. יוסי ישי -המחלקה לחקירות שוטרים, הרטום 8, ירושלים.
5. שלום עמר- המחלקה לחקירות שוטרים, הרטום 8, ירושלים.
6. בני צברי- המחלקה לחקירות שוטרים, הרטום 8, ירושלים.
7. אייל בנימין- המחלקה לחקירות שוטרים, הרטום 8, ירושלים.
8. זיו כהן- המחלקה לחקירות שוטרים, הרטום 8, ירושלים.
9. הרצל שבירו- המחלקה לחקירות שוטרים, הרטום 8, ירושלים.
10. שלמה למברגר- המחלקה לחקירות שוטרים, הרטום 8, ירושלים.
11. רון זוהר- מעבדת חבלה צפון, משטרת ישראל.
12. דליה חרמון- מעבדה ביולוגית, מטא"ר, ירושלים.
13. חניתה גרנט- מז"פ, מטא"ר, ירושלים.
14. שרה אברמוביץ בר- מז"פ, מטא"ר, ירושלים.
15. *****  - יוזמן ע"י המאשימה.
16. *****- יוזמן ע"י המאשימה.
17. נטלי בן שלום- רח' קיבוץ גלויות 726/14, נהריה.
18. רפי בן שלום- רח' קיבוץ גלויות 726/14, נהריה.
19. שמואל שרגא-  מושב לימן.
20. מיכאל מוצריאשוולי- יוזמן ע"י המאשימה.
21. ליטל מור- רח' דוד אלעזר 5, נהריה.
________________________



משה סעדה, עו"ד







             ממונה במחלקה לחקירות שוטרים





הודעה לנאשם

הנאשם יכול לבקש שימונה לו סניגור ציבורי, אם מתקיים בו אחד התנאים לזכאות נאשם לייצוג המנויים בסעיף 18(א) לחוק הסניגוריה הציבורית, התשנ"ו - 1995.
בהתאם לסעיפים 15 ו- 15א' לחוק סדר הדין הפלילי [נוסח משולב], התשמ"ב- 1982 מודיעה המאשימה כי ישנה אפשרות שהתביעה תעתור למאסר בפועל.
‏22 נובמבר, 2007
‏י"ב כסלו, תשס"ח

